पाएं अपने शहर की ताज़ा ख़बरें और फ्री ई-पेपरडाउनलोड करें
एक पेड़ परेशानी का सबब हो सकता है? वह भी पीपल का पेड़? जी हां, यह सच है. इन दिनों बिहार की राजधानी पटना के कंकड़बाग निवासियों के लिए एक पीपल का पेड़ परेशानी का सबब बना हुआ है। दरअसल, रिहायशी इलाके में इस पीपल के पेड़ के नीचे लोग अपने मृत परिजनों का श्राद्ध करते हैं। ऐसे में वहां एक परिवार से 20-30 लोग जुटते हैं। लगातार कोरोना से हो रही मौतों के बाद यहां श्राद्ध के लिए भीड़ हो रही है। लोग हवन, हुमाद आदि से क्रियाक्रम कर रहे हैं।
इससे आसपास के लोगों को काफी परेशानी हो रही है। उनका कहना है कि पूरे दिन श्राद्ध करने वालों की भीड़ लगी रहती है. लोग काफी संख्या में आते हैं और कोरोना गाइडलाइन की धज्जियां उड़ाते हैं। हवन से उठते धुंए से यहां के लोग भयभीत हैं।
मोहल्ले में हो गया नकारात्मक माहौल
कंकड़बाग के पीसी कॉलोनी में लोहिया पार्क के ठीक पीछे पीपल का एक विशाल पेड़ है। हिन्दू रीति-रिवाज के मुताबिक पीपल के पेड़ के नीचे मृत व्यक्ति के परिजन उनका श्राद्ध करते हैं। आस-पास के इलाके में यह एकमात्र पीपल का पेड़ है, जहां लोग श्राद्ध करने आते हैं। पेड़ के आस-पास सोसाइटी है।
कोरोना से हो रही मौतों के बाद इस पेड़ के नीचे श्राद्ध करने वालों की भीड़ लगातार लगी रहती है। आसपास के लोग है इसे लेकर परेशान हैं कि पूरे दिन मुहल्ले में भीड़ लगी रहती है और धुंआ उठता रहता है। पूरे मोहल्ले में नकारात्मक माहौल हो गया है।
यहां के निवासी बताते हैं दर्द
68 साल के इंद्रजीत कालरा काफी सालों से इस मोहल्ले में रहते आ रहे हैं। कभी इस तरह का माहौल उन्होंने नहीं देखा। पहले यह लोग श्राद्ध करने वालों की मदद भी करते थे। लेकिन, इन दिनों हालात यह है कि इंद्रजीत कालरा के छह लोगों के परिवार में तीन कोरोना से संक्रमित हैं। जब श्राद्ध करने वालों को दूसरी जगह जाने को कहते हैं, तो वो मारपीट पर उतारु हो जाते हैं।
इसी मोहल्ले में रहने वाले दिलीप सहाय कहते हैं कि जो लोग यहां आते वो साफ-सफाई का भी ध्यान नहीं रखते हैं। हवन की राख, मिट्टी के बर्तन को ऐसे ही छोड़ देते हैं। भीड़ सुबह 8 बजे से रात 8 बजे तक लगी रहती है। हम लोगों का घर से निकलना मुश्किल हो गया है। अब तो मोहल्ले में निगेटिविटी आ गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn